**A Hagyományok Háza két munkatársa is Népművészet Ifjú Mestere elismerésben részesült**

A Magyar Népi Iparművészeti Múzeumban ma nyílik kiállítás az Ifjú Mesterek legjobb alkotásaiból

**A Népművészet Ifjú Mestere címet idén tíz ifjú tehetség kapta meg. Az elismerésben részesültek között két Hagyományok Háza dolgozója is szerepel.**

A Népművészet Ifjú Mestere díjat a népzene, néptánc, népmese és népi kézművesség területén alkotó ifjú, 15 és 35 év közötti művészek elismerésére hozták létre. A díjra pályázottak között a Hagyományok Házában két munkatársa is szerepelt: a néprajzkutató, népmesemondó Klitsie-Szabad Boglárka és Ifj. Zsuráfszky Zoltán, a Magyar Állami Népi Együttes táncosa gazdagodott az elismeréssel.

Klitsie-Szabad Boglárka népmese kategóriában kapta meg a Népművészet Ifjú mestere díjat. Különösen örülhet a szakmai közönség, mivel évek óta nem kapott mesemondó ilyen állami kitüntetést. Klitsie-Szabad Boglárka kezdte gyűjteni és dokumentálni Csipkés Vilmos arlói magyar nyelvű cigány mesemondó szövegtudását, mesemondását, és aki idén a Hagyományok Háza felterjesztésében kapta meg a Népművészet Mestere címet. A történet szépsége jobban kiteljesedik azáltal, hogy Klitsie-Szabad Boglárka éppen Vilmos bácsi egy hosszú tündérmeséjével, a Beborított Borbála történettel nyerte el a szakmai zsűri elismerését.

Ifj. Zsuráfszky Zoltán az USINE 1.84 Társulat vezetője, a Magyar Állami Népi Együttes táncművésze, az Erkel Ferenc Néptáncegyüttes művészeti vezetője táncos kategóriában nyerte el a Népművészet Ifjú Mestere címet. A koreografálás, a pedagógia és színpadi előadói tevékenysége, továbbá a magyar kultúra és hagyományaink továbbéltetése határozza meg életét, melyet a beadott dolgozata és a gyimesi, valamint dél-alföldi táncokat bemutató előadása alapján a szakmai zsűri méltónak talált a díj elnyerésére.

A Népművészet Ifjú Mestere díjat továbbá elnyerte Baráth Gábor busómaszk-faragó, Csasztvan Zsuzsanna népdalénekes, Dudás Dávid néptáncos, Gajdos Zuszanna tojásfestő, Marosy Gerda néptáncos, Panák Annamária kékfestő, Széles Zsolt fafaragó valamint Vancsa Boglárka Eszter szövő.

Népművészet Ifjú Mestere cím legelső díjazottja a ma már Kossuth-díjas Budai Ilona népdalénekes volt. Az elismerés célja az, hogy ösztönözze a fiatalok népművészeti előadói, tudományos és alkotó tevékenységét, a magyar nemzeti és a magyarországi nemzetiségi hagyományok ápolását, továbbéltetését. A pályázat szakmai felügyeletét 2001 óta a Hagyományok Háza végzi. Az elismeréseket augusztus 20-a alkalmából adta át az Emberi Erőforrások Minisztériumának minisztere. A miniszterelnök megbízásából a díjakat idén Dr. Kásler Miklós az Emberi Erőforrások Minisztere és Rétvári Bence államtitkár úr adta át.

A tárgyi kategória legjobb alkotásait az Ifjú Mesterek Remekei című kiállításon mutatják be a Magyar Népi Iparművészeti Múzeumban, amelynek megnyitója 2019. augusztus 16-án, 14 órakor lesz. A kiállítást megnyitja Landgráf Katalin iparművész, textilművész, a Magyar Művészeti Akadémia rendes tagja.

A kiállítás megtekinthető október 19-ig, keddtől péntekig 10-18 óra közt.